ACE ทะยานไม่หยุด! พุ่งอีก 6% ลุ้นผลงาน Q4/63-Q2/64 ทำนิวไฮต่อเนื่อง
ACE ทะยานไม่หยุด! พุ่งอีก 6% ลุ้นผลงาน Q4/63-Q2/64 ทำนิวไฮต่อเนื่อง
25 พ.ย. 2563

ผู้สื่อข่ารายงานว่า บริษัท แอ๊บโซลูท คลีน เอ็นเนอร์จี้ จำกัด (มหาชน) หรือ ACE ณ เวลา 10.43 น. อยู่ที่ระดับ 3.60 บาท บวก 0.20 บาท หรือ 5.88% ด้วยมูลซื้อขาย 228.15 ล้านบาท ราคาวิ่งแรงในรอบ 3 เดือน โดยเทียบตั้งแต่หุ้นยืนที่ระดับ 3.64 บาท เมื่อวันที่ 14 ส.ค.63

บล.ทรีนีตี้ ระบุในบทวิเคราะห์วันนี้(25พ.ย.63) ว่า ACE  มีมุมมองเชิงบวกกับการประชุมนักวิเคราะห์วานนี้ (24 พ.ย.) โดยมีสาระสำคัญดังนี้ ผู้บริหารยังตั้งเป้าจำนวน 1,000 MW ตามเป้าที่ตั้งไว้ในอีก 3 ปีข้างหน้า นอกจากนี้มีโอกาสที่จะมากกว่าที่บริษัทตั้งเป้าไว้ด้วย เพราะปัจจุบันมีคนมาเสนอขายโรงไฟฟ้าเป็นจำนวนมาก ทำให้มีโอกาสในการทำ M&amp;A เพิ่มขึ้น และบริษัทยังมองโอกาสลงทุนในต่างประเทศซึ่งยังเกี่ยวข้องกับด้านพลังงานสะอาด ทั้ง Solar, Wind, Hydro และรวมถึง LNG ด้วย
หลังจากที่บริษัทได้ซื้อโรงไฟฟ้า 3 โรงจาก UWC มานั้น บริษัทได้ใช้ความเชี่ยวชาญในโรงไฟฟ้าชีวมวลของบริษัทเข้าไปปรับปรุงประสิทธิภาพให้กับโรงไฟฟ้าทั้ง 3 โรง ซึ่งทดลองกับ 1 โรงและได้ผลเป็นที่น่าพอใจ สามารถลดต้นทุนวัตถุดิบและสร้างผลตอบแทนต่อหน่วยได้เพิ่มขึ้น จาก Margin เดิมที่ -0.41 บาทต่อนาทีต่อวัน เพิ่มเป็น 0.07 บาทต่อนาทีต่อวัน
โรงไฟฟ้า 4 โรงกำลังการผลิตรวม  17.7 MW ที่จะ COD ในช่วงไตรมาส 4/2563-ไตรมาส 1/2564 ยังคงเดินหน้าตามแผนได้เรียบร้อยตามกำหนด และมีบางโรงที่ COD ได้เร็วกว่ากำหนด
แนวโน้มผลกำไรไตรมาส 4/2563-ไตรมาส 2/2564 น่าจะ New High ต่อเนื่องอีก 3 ไตรมาส จากการรับรู้กำลังการผลิตใหม่ๆที่เพิ่มขึ้น ทั้งจากการเพิ่มประสิทธิภาพโรงไฟฟ้าที่ซื้อจาก UWC มาจะรับรู้ผลกำไรเต็มไตรมาสในไตรมาส4/2563 และโรงไฟฟ้าอีก 4 โรงที่ทยอย COD จนถึงไตรมาส1/2564
สถานะทางการเงินแข็งแกร่งมี D/E เพียง 0.34 เท่า และมี Operating Cash Flow ปีละ 2,000 ล้านบาท เพียงพอสำหรับรองรับโครงการที่มีอยู่ในมือขณะนี้ และถ้ามีโครงการลงทุนใหม่ๆ บริษัทก็พร้อมที่จะออกหุ้นกู้เพื่อมาใช้เป็นแหล่งเงินทุน
โดยสรุปด้วยแนวโน้มแนวโน้มผลการดำเนินงานของบริษัทคาดว่าจะ New High ต่อเนื่องจากการรับรู้โครงการโรงไฟฟ้าใหม่ๆ และมีโอกาสที่บริษัทจะเกินเป้าหมาย 1,000 MW ที่ตั้งเป้าไว้ เพราะมีโอกาสใหม่ๆ ทั้งในประเทศและต่างประเทศเข้ามา ในขณะที่สถานะทางการเงินของบริษัทยังแข็งแกร่งมี Operating Cash Flow ปีละ 2,000 ล้าน และมี D/E ต่ำเพียง 0.34 เท่า ทำให้มีโอกาสใช้เงินกู้เพิ่มขึ้นได้ถ้ามีโครงการใหม่ๆ เข้ามา ปัจจุบันยังอยู่ระหว่างการปรับประมาณการและคำแนะนำที่เหมาะสมใหม่